Hindarkvartetten

Hindarkvartetten (1944–1980), også Brodal-Hindarkvartetten og Bergen Strykekvartett, var en norsk strykekvartett.

Kvartetten spilte mange hundre konserter i konsertsaler innen- og utenlands, medvirket ved en rekke radio- og fjernsynssendinger, spilte inn plater og uroppførte en rekke norske kammermusikkverk.

Brødrene Johannes (Johs.) og Levi Hindar var medlemmer under hele kvartettens levetid, mens Peter Hindar sluttet i 1959.
  Historie 
Hindarkvartetten ble etablert på Fåberg i 1944, av Arvid Fladmoe og de tre brødrene Johs., Levi og Peter Hindar. Da brødrene flyttet til Bergen etter krigen knyttet de til seg Jon Brodal og fortsatte under navnet Brodal-Hindarkvartetten. De første årene ble de instruert i kvartettspill av den ungarskfødte fiolinisten og pedagogen Istvan Ipolyi.  

Alle fire var tilknyttet Bergen Filharmoniske Orkester – Hindarbrødrene fram til 1949, da de ble ansatt i Oslo Filharmoniske Orkester. 

Da Brodal ga seg i 1950 tok Hindarbrødrene opp igjen samarbeidet med Fladmoe. De påfølgende årene spilte tre førstefiolinister med kvartetten; Fladmoe (1950–58), Bjarne Larsen (1958–60) og Leif Jørgensen (1960–80). Peter Hindar sluttet i 1959, og ble avløst av Arne Monn-Iversen (1959–60), før Bjarne Fiskum (1960–64) og deretter Trond Øyen (1964–80). 

Hindarkvartettens medlemmer var heltids orkestermusikere, og øvinger måtte finne sted mellom orkestertjeneste, pedagogisk virke og plateinnspillinger. Johs. Hindar var kvartettens administrator, og forhandlet platekontrakter og konsertengasjementer. 

Leif Solberg og Edvard Fliflet Bræin var blant komponistene som skrev verk for kvartetten. Solberg hadde undervist Hindarbrødrene i teori og harmonilære i deres unge år på Fåberg og Lillehammer.

Hindarkvartetten uroppførte flere norske verk i NRK radio og i konsertsaler innen- og utenlands. De var også hyppige gjester i ulike programmer på NRK TV. I 1963 deltok de som musikere under festforestillingen «Dikt og Sanning – minne- og hyllingsprogram Ivar Aasen 150 år» på Det Norske Teatret. 

Kvartetten ga ut et tjuetalls plater og bidro på vidt ulike musikalske prosjekter – fra klassiske opus og samtidsmusikk via folkemusikk (Egil Storbekken) og viser (Geirr Lystrup) til munnspillakkompagnement (Tommy Reilly, Sigmund Groven). 

Anerkjennelse
Spellemannprisen 1973 i klassisk musikk/samtidsmusikk for Mozart obokvartett/fløytekvartett med Brynjar Hoff og Torkil Bye
Griegprisen 1976

 Medlemmer 

 Opprinnelig besetning 
 Jon Brodal – 1. fiolin (1945–50)
 Levi Hindar – cello (1944–1980)
 Johannes (Johs.) Hindar – bratsj (1944–1980)
 Peter Hindar – 2. fiolin (1944–1959)

 Senere medlemmer 
 Arvid Fladmoe – 1. fiolin (1950–1958)
 Bjarne Larsen – 1. fiolin (1958–1960)
 Leif Jørgensen – 1. fiolin (1960–1980)
 Arne Monn-Iversen – 2. fiolin (1959–1960)
 Bjarne Fiskum – 2. fiolin (1960–1964)
 Trond Øyen – 2. fiolin (1964–1980)

 Gjestemusikere/ samarbeidspartnere (utvalg) 
 Richard Kjelstrup – klarinett
 Arve Tellefsen – fiolin
 Eva Knardahl – klaver
 Brynjar Hoff – obo
 Torkil Bye – fløyte
 Tommy Reilly – harmonika
 Kaare Ørnung – klaver
 Egil Storbekken – tussefløyte

Utgivelser

 Album (utvalg) 
1963: Grieg – Quartet In G-minor Op. 27 / Quartet In F-major (Unfinished) (Philips)
1968: Klaus Egge, Knut Nystedt – String Quartet No. 1 Op. 5 / String Quartet No. 4 Op. 56 (Philips)
Arne Nordheim – Strykekvartett
1973: Wolfgang Amadeus Mozart – Oboe Quartet F-major K 370 / Flute Quartet D-major K 285 – med Brynjar Hoff og Torkil Bye (His Master's Voice)
1975: Johan Svendsen – Strykekvintett
1975: Johan Svendsen – Strykekvartett, A Moll, Op. 1 / Strykekvintett, C Dur, Op. 5 – med Asbjørn Lilleslåtten (Norsk Kulturråds Klassikerserie)
1969: Johan Svendsen – Oktett for strykere
1969: Christian Sinding – Piano Quintet, Op. 5 – med Eva Knardahl (Philips)
1974: Edvard Fliflet Bræin – De Glade Musikanter

 Medvirker på (utvalg) 

 1966: Egil Storbekken – Tussefløytelåter (His Master's Voice)
1967: Tommy Reilly – Colours Of My Life (Polydor)
 1972: Geirr Lystrup – Ti På Taket Og Måltrostblues (Triola)
 1975: Tommy Reilly – The Silver Sound of Harmonica
 2019: Brynjar Hoff, Kaare Ørnung And Members Of The Hindar Quartet – The Art Of Brynjar Hoff – CD-boks (Lawo Reissue)

 Referanser 

Kategori:Norske kammermusikkgrupper
Kategori:Vinnere av Spellemannprisen